**Psichologijos Bakalauro baigiamojo darbo gynimo atmintinė**

**2024 05 02**

**Svarbiausios informacijos santrauka:**

* Darbą įkelti į VUSIS reikia iki š. m. gegužės 28 dienos, 23:59 val.
* Garantija pasirašoma VUSIS, o pateikties lapo nereikia (nei popierinio, nei elektroninio).
* Įkėlus darbą į VUSIS, jį privaloma tą pačią dieną išsiųsti darbo vadovui ir recenzentui.
* Atsakymą dėl vadovo sprendimo leisti ar neleisti ginti Baigiamąjį darbą studentas gauna į VUSIS ne vėliau kaip per 2 darbo dienas nuo Darbo įkėlimo į VUSIS. Tačiau, net jei vadovas neleidžia ginti darbo, galite teikti komisijai prašymą ir ginti jį be valdovo leidimo. Skaitykite detaliau 3 skyrelyje.
* Apie darbo gynimą ir vertinimą skaitykite 4-6 skyreliuose.
* 7 skyrelis skirtas išskirtinių ir rečiau pasitaikančių situacijų (tokių, kaip darbo neapgynimas, embargo laikotarpio taikymas ar uždaras gynimas) aptarimui.
* 8 skyrelyje aptariama, kaip geriausia pristatyti tyrimo instrumentus.
* Nuolat tikrinkite VU suteiktą el. paštą, nes tik į jį bus siunčiama aktualiausia informacija.

# Pratarmė

Atmintinė parengta remiantis dokumentais, reglamentuojančiais baigiamųjų darbų gynimo tvarką Vilniaus universitete: VU studijuojančiųjų rašto darbų rengimo, gynimo ir kaupimo nuostatais; Rašto darbų administravimo VU studijų informacinėje sistemoje tvarkos aprašu; Bakalauro baigiamojo darbo dalyko aprašu. Atmintinėje pateikiama sutrumpinta aktuali minėtų dokumentų informacija, bet rekomenduotina susipažinti su pačiais dokumentais.

# Baigiamojo darbo įkėlimas į VUSIS

Baigiamojo darbo elektroninį dokumentą (pdf formatu) ir jo metaduomenis (santrauka lietuvių kalba, santrauka anglų kalba, raktiniai žodžiai) į VUSIS įveda studijuojantysis, naudodamasis jam suteikta VU prieiga iki š. m. **gegužės 28 dienos, 23:59 val.** Į VUSIS neįkelto Baigiamojo darbo ginti neleidžiama. Popierinis Baigiamojo darbo variantas šiais metais nėra teikiamas. Garantija pasirašoma VUSIS, o pateikties lapo nereikia (nei popierinio, nei elektroninio). Įkėlus darbą į VUSIS, jį privaloma tą pačią dieną išsiųsti darbo vadovui ir recenzentui. Baigiamųjų darbų siuntimui naudojamas VU suteiktas el. pašto adresas.

# Darbo recenzavimas

**Ne vėliau kaip gegužės 28 dieną**, studijuojantysis kreipiasi į Baigiamojo darbo recenzentą el. paštu, informuodamas jį apie savo Baigiamojo darbo gynimo datą ir išsiunčia Baigiamojo darbo elektroninį dokumentą (pdf ir word formatu). Recenzentui būtina nusiųsti visą tyrimui naudotą instrumentų rinkinį (testus, anketą, instrukcijas, stimulinę medžiagą ir pan.). Jei instrumentų rinkinys negali būti siunčiamas (dėl to, kad jis egzistuoja tik specialioje programoje, tik fiziniu formatu ar dėl kitų apribojimų), apie tai būtina informuoti recenzentą ir, jam pageidaujant, sudaryti galimybę recenzentui Psichologijos instituto patalpose susipažinti su tyrimui naudotais instrumentais. Recenzentas gali paprašyti pateikti ir tyrimo duomenis.

Recenzentas atsiliepimą apie recenzuojamą Baigiamąjį darbą išsiunčia studentui ir Instituto administratorei Jolitai Ruzgienei (jolita.ruzgiene@fsf.vu.lt) el. paštu ne vėliau kaip prieš 24 valandas iki Komisijos posėdžio, kuriame bus ginamas Baigiamasis darbas, pradžios.

# Leidimas gintis

Baigiamasis darbas gali būti ginamas tik Baigiamojo darbo vadovui nusprendus, kad Baigiamasis darbas parengtas tinkamai ir savarankiškai, yra parašytas taisyklinga kalba ir atitinka kitus reikalavimus, keliamus Baigiamiesiems darbams. Baigiamojo darbo vadovas, prieš priimdamas sprendimą leisti arba neleisti ginti Baigiamąjį darbą, privalo susipažinti su Darbo kompiuterinės patikros (plagiato) ataskaita ir visa Darbo savarankiškumo kompiuterinės patikros informacija.

Baigiamojo darbo vadovo sprendimas leisti ginti Baigiamąjį darbą yra patvirtinamas VUSIS ne vėliau kaip per 2 darbo dienas nuo Darbo įkėlimo į VUSIS. Atsakymą dėl vadovo sprendimo leisti ar neleisti ginti Baigiamąjį darbą studentas gauna į VUSIS.

Jeigu Baigiamojo darbo vadovas nusprendžia, kad Baigiamasis darbas parengtas netinkamai ir negali būti ginamas, arba jeigu Baigiamojo darbo vadovas atsisako priimti Baigiamąjį darbą dėl to, kad jis buvo parengtas be Baigiamojo darbo vadovo dalyvavimo, studentas turi teisę kreiptis į Komisiją su prašymu leisti ginti Baigiamąjį darbą. Motyvuotą prašymą Komisijai, Darbą pdf formatu bei Darbo vadovo sprendimą dėl leidimo ginti Darbą studentas turi pateikti elektroniniu laišku iš VU suteikto el. pašto adreso Instituto administratorei Jolitai Ruzgienei (jolita.ruzgiene@fsf.vu.lt) ne vėliau kaip per dvi darbo dienas nuo Darbo vadovo sprendimo neleisti Darbo ginti pateikimo studentui.

Gynimų dieną, apsvarsčiusi studento motyvus, Komisija nusprendžia, ar leisti Studijuojančiajam ginti Baigiamąjį darbą.

# Darbo gynimo eiga

Gynimo eiga:

* Darbo pristatymas (iki 10 minučių);
* Recenzijos perskaitymas;
* Atsakymas į recenzento klausimus ir komentarai;
* Atsakymas į gynimo komisijos ir kitų Baigiamojo darbo gynime dalyvaujančių asmenų klausimus;
* Baigiamojo darbo vadovo pasisakymas (jei dalyvauja);
* Baigiamasis Baigiamojo darbo autoriaus žodis.

Gynimo metu Baigiamojo darbo autorius trumpai pristato Baigiamąjį darbą, nurodydamas tyrimo problemą, tikslą, uždavinius/klausimus/hipotezes, glaustai apibūdina objektą, taikytus tyrimo metodus, gautus rezultatus, supažindina su išvadomis ir jas pagrindžia, gali pateikti siūlomas rekomendacijas. Po Bakalauranto pristatymo, jei Baigiamojo darbo gynime dalyvauja recenzentas, jis pateikia savo nuomonę apie Baigiamąjį darbą. Jei recenzentas negali dalyvauti gynimo posėdyje, perskaitoma pateikta recenzija. Studijuojančiam suteikiama galimybė atsakyti į recenzento pastabas ir klausimus. Atsakius į recenzento klausimus, klausimus užduoda Komisijos nariai, studentas atsako į Komisijos narių ir kitų dalyvaujančių Baigiamojo darbo gynimuose asmenų klausimus. Jei gynime dalyvauja Baigiamojo darbo vadovas, jam suteikiamas žodis apie darbo rengimo procesą. Gynimo procedūra užbaigiama Baigiamojo darbo autoriaus baigiamuoju žodžiu.

Gynimo metu negali būti kvestionuojama Psichologijos bakalauro studijų programos komitete patvirtinta Baigiamojo darbo tema. Tačiau klausimai dėl konstruktų, jų įvardinimo, tyrimo atitikimo temai ir pan. gali būti keliami.

# Darbo vertinimo kriterijai

Baigiamojo darbo vertinimo kriterijai (iš dalyko aprašo):

* Temos aktualumo argumentavimas;
* Teorinės problemos pagrindimo (atitikimas temai, išsamumas, nuoseklumas, psichologijos teorijų panaudojimas) analitiškumas ir išpildymas;
* Tyrimo tikslų, klausimų (hipotezių) pagrįstumas, tinkamumas, logiškumas;
* Tyrimo metodikos adekvatumas ir pagrįstumas;
* Empirinės medžiagos interpretacijos ir argumentavimo analitiškumas;
* Išvadų formulavimo taiklumas, pagrįstumas empiriniais duomenimis;
* Darbo struktūros vientisumas ir logiškumas (darbo ir jo dalių pavadinimų atitiktis turiniui, sistemiškumas, vientisumas, apimties tinkamumas);
* Darbo tvarkingumas, atlikimas laikantis etikos ir kitų rašto darbų reikalavimų. Rašymo stiliaus sklandumas, analitiškumas, kalbos kultūra;
* Literatūros sąrašo išsamumas, pagrįstumas;
* Darbo gynimo kompetentingumas.

Darbas turi būti parengtas taisyklinga lietuvių kalba (esant SPK leidimui – anglų kalba).

# Darbo vertinimo tvarka

Bakalauro baigiamąjį darbą ir jo gynimą vertina Komisija.

Darbas vertinamas pažymiu 10 balų sistema.

Jeigu Baigiamojo darbo vadovas yra Komisijos narys, jis turi nusišalinti nuo balsavimo Komisijai priimant sprendimą dėl jo vadovaujamo Baigiamojo darbo įvertinimo. Baigiamojo darbo vadovas, kuris yra ir Komisijos narys, turėtų susilaikyti ir nuo kitų veiksmų, kurie galėtų sudaryti besiginantiesiems nevienodas sąlygas.

Komisijos nariai pirmajame Komisijos posėdyje aptaria Baigiamųjų darbų vertinimo tvarką. Vertinant Baigiamąjį darbą atsižvelgiama į Baigiamojo darbo recenziją, patį Baigiamojo darbo gynimą, Baigiamojo darbo autoriaus atsakymus į recenzento, Komisijos narių, kitų viešai ginant Baigiamąjį darbą dalyvavusių asmenų klausimus, Baigiamojo darbo kalbos taisyklingumą, Baigiamojo darbo vadovo nuomonę. Recenzento ir Baigiamojo darbo vadovo vertinimas nėra tiesiogiai įskaičiuojamas, sudarant galutinį įvertinimą, sprendimą dėl Baigiamojo darbo įvertinimo priima Komisija.

Komisijos nariai vadovaujasi dalyko apraše nurodytais kriterijais (žr. 4 atmintinės skirsnį).

Sprendimą dėl baigiamojo darbo įvertinimo Komisija priima kolegialiai. Nesant sutarimo, sprendimą dėl galutinio Baigiamojo darbo įvertinimo Komisija priima balsuodama, sprendimas priimamas paprasta balsų dauguma. Jei Komisijos narių nuomonės dėl Baigiamojo darbo vertinimo pasiskirsto po lygiai, Baigiamojo darbo įvertinimą lemia Komisijos pirmininko siūlomas įvertinimas.

Baigiamojo darbo įvertinimas įrašomas Baigiamųjų darbų gynimo protokole VUSIS, pasirašomas visų Komisijos narių. Savo pažymį galima sužinoti VUSIS (pažymiai suvedami per dieną).

# Išskirtiniai atvejai

## Uždaras gynimas ir embargas

Baigiamasis darbas, kurio rezultatai neviešintini, gali būti ginamas uždarame Komisijos posėdyje. Tuomet Komisija skelbia posėdžio dalį uždara. Uždaro gynimo tvarka aprašyta Vilniaus universiteto studijuojančiųjų rašto darbų rengimo, gynimo ir kaupimo nuostatų 4.5-4.7 punktuose.

Visi apginti Baigiamieji darbai skelbiami viešai eLABa, išskyrus išskirtinius atvejus (susijusius su konfidencialumu, duomenų apsauga, autorių teisėmis ir pan.), kai Komisija nusprendžia Baigiamojo darbo eLABa neskelbti. Detaliau ši situacija aptarta Vilniaus universiteto studijuojančiųjų rašto darbų rengimo, gynimo ir kaupimo nuostatų 5.1 punkte.

## Apeliacijų teikimas

Komisijos sprendimas dėl Baigiamojo darbo įvertinimo apeliacine tvarka neskundžiamas.

Dėl Baigiamojo darbo gynimo procedūrinių pažeidimų, kurie galėjo turėti įtakos Baigiamojo darbo įvertinimui, Studijuojantysis ne vėliau kaip kitą darbo dieną po gynimo turi teisę kreiptis į Padalinio ginčų nagrinėjimo komisiją, pateikdamas apeliaciją Universiteto kamieninio akademinio padalinio ginčų nagrinėjimo komisijos nuostatuose nustatyta tvarka. Apeliacijoje turi būti nurodytas konkretus Baigiamojo darbo gynimo procedūros pažeidimas ir nurodytos aplinkybės, patvirtinančios pažeidimo padarymo faktą.

## Darbo neapgynimas

Studijuojantysis, numatytu laiku negynęs arba neapgynęs Baigiamojo darbo, šalinamas iš Universiteto dėl nepažangumo.

Antrą kartą ginti Baigiamąjį darbą leidžiama atnaujinus studijas, ne anksčiau kaip kitą studijų semestrą, o tuo atveju, jeigu Padalinyje kitą studijų semestrą Baigiamųjų darbų gynimas nėra numatytas, – kitais studijų metais.

Antrą kartą neapgynus ta pačia tema parengto Baigiamojo darbo, Baigiamasis darbas rengiamas kita tema.

## Nesąžiningai ir nesavarankiškai parengtas darbas

Studijuojantysis rengia Darbą sąžiningai ir savarankiškai, laikydamasis Lietuvos Respublikos autorių teisių ir gretutinių teisių įstatymo, Vilniaus universiteto akademinės etikos kodekso, šių Nuostatų ir Metodinių nurodymų bei kitų teisės aktų.

Plagiato faktas – svetimos autorystės pasisavinimas, t. y. autorių teisės saugomo objekto ar jo dalies pateikimas (panaudojimas) nenurodant tikrojo autoriaus ir šaltinio arba nurodant jį netinkamai (nesilaikant citavimo reikalavimų) ar pateikiant klaidinančią nuorodą.

Darbas laikomas atliktu nesavarankiškai tuo atveju, kai jis visas arba iš dalies yra parašytas kito autoriaus (perrašytas kito autoriaus darbas ar jo dalis pateikta be nuorodų (pasisavinta autorystė), taip pat nesilaikoma Lietuvos Respublikos autorių teisių ir gretutinių teisių įstatyme ir kituose teisės aktuose nustatytų citavimo taisyklių), Darbe yra pažeistos kitų trečiųjų asmenų teisės į jų kūrybos rezultatus ar eksperimentinius duomenis. Visas Darbas arba jo dalis negali būti panaudota vertinant Studijuojančiojo kito studijų dalyko pasiekimus Universitete ar kitose aukštosiose mokyklose (išskyrus Studijuojančiojo parengtų Darbų panaudojimą jo paties Baigiamajame darbe arba tuos atvejus, kai keli Darbai jų vadovo (-ų) sutikimu sudaro vieną tęstinį tyrimą).

Atkreiptinas dėmesys, kad remiantis Universiteto Akademinės etikos kodekso 19 punktu, dirbtinio intelekto sugeneruoto teksto, teiginių, idėjų, iliustracijų naudojimas, nenurodant šaltinio, yra laikomas plagiatu. Rekomenduojama teksto rengimui dirbtinio intelekto įrankių iš viso nenaudoti, o jei naudojama stimulinės medžiagos rengimui ar kitoms su tyrimu susijusioms reikmėms, aiškiai tai nurodyti darbe.

Tai, kad Baigiamasis darbas yra parengtas savarankiškai, sąžiningai ir laikantis šių Nuostatų reikalavimų, Studijuojantysis privalo patvirtinti užpildydamas Garantiją.

Įkėlus Elektroninį dokumentą į VUSIS, Darbo vadovas atlieka Darbo savarankiškumo kompiuterinę patikrą. Atlikus patikrą, suformuojama Darbo kompiuterinės patikros ataskaita, kurioje nurodomas Darbo Elektroninio dokumento sutapimo su kitais Elektroniniais dokumentais dydis procentine išraiška ir, jei nustatomi sutapimai, pateikiamos pastabos.

Plagiatas arba nesavarankiškai parengtas darbas negali būti ginamas kaip Baigiamasis darbas arba vertinamas teigiamai.

# Tyrimo instrumentų pateikimas

Rekomenduojama darbe pateikti tyrime naudotus instrumentus, jei tai galima. Tačiau tai su tyrimų etika ir autorių teisėmis susiję klausimai, tad reikia būti atidiems. Į darbą įdėta informacija tampa vieša, tad Jūs negalite viešinti tyrimo instrumentų, kuriems viešinti neturite leidimo (nes dažniausiai prašoma leidimo versti ir naudoti tyrime pasirinktą instrumentą, bet ne jį publikuoti viešai). Rekomenduojama vadovautis šiais principais:

1. Aptarkite su darbo vadovu, kokią informaciją galima dėti į darbo priedus.
2. Nepaisant to, ar instrumentą dedate į priedus, ar ne, būtina jį detaliai aprašyti Tyrimo metodikos dalyje, kad skaitytojui būtų aišku, ką ir kaip tyrėte. Pateikite naudoto instrumento klausimų, teiginių, užduočių pavyzdžių.
3. Dažniausiai savo kurtus instrumentus galite dėti į priedus, bet jei vertėte ar naudojote kitų autorių kurtus instrumentus – ne. Kylant klausimams dėl instrumentų naudojimo ir pateikimo, galima paskaityti Tarptautinės testų komisijos Pareiškimą dėl testų ir kitų vertinimo instrumentų naudojimo mokslinio tyrimo tikslais (<https://www.intestcom.org/upload/media-library/itc-statement-on-test-use-in-research-lithuanian-version-1707208751tc2sO.pdf>).
4. Recenzentui pateikite visus tyrimo instrumentus, įskaitant klausimynus, instrukcijas, stimulinę medžiagą ir pan. Jei negalite pakteikti šios medžiagos, nes ji prieinama tik specifinėje kompiuterinėje programoje, tik fiziniu formatu ar pan., informuokite apie tai recenzentą ir pateikite tai, ką galite. Recenzentui pageidaujant, turi būti sudarytos sąlygos susipažinti su tyrimo instrumentais Psichologijos instituto patalpose.
5. Rekomenduojame turėti patogiai paruoštus tyrimo instrumentus ir stimulinę medžiagą, jei

jos paprašytų gynimo komisija.

1. Gynimo komisija arba recenzentas taip pat turi teisę paprašyti pateikti tyrimo duomenis arba atlikti tam tikrus veiksmus su jais.

  **Patvirtinta**

  **VU Psichologijos bakalauro studijų komiteto posėdyje**

  **2019-05-03**

**Vilniaus universitetas, Psichologijos institutas**

 1 priedas

*Vardas pavardė*

*Recenzuojamo darbo pavadinimas*

*Recenzento laipsnis, vardas, pavardė*

### Recenzija

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*Data*

|  |  |  |  |
| --- | --- | --- | --- |
| **Nr.**  | **Vertinimo kriterijus**  | **Vertinimo kriterijaus tenkinimo lygis**  | **Vertinimo argumentavimas** (jei vertinimo kriterijus aukščiau standarto, pildyti neprivaloma)  |
| **Tenkina**  | **Iš dalies**  | **Netenkina**  |
| **1.**  | Temos aktualumo pagrindimas  |   |   |   |   |
| **2.**  | Darbo struktūra (darbo ir jo dalių pavadinimų atitiktis turiniui, sistemiškumas, vientisumas, tinkama apimtis)  |   |   |   |   |
| **3.**  | Teorinis problemos pagrindimas (atitikimas temai, išsamumas, nuoseklumas, psichologijos teorijų panaudojimas) yra analitiškas  |   |   |   |   |
| **4.**  | Pagrįstas tyrimo tikslas (aiškumas, tikslumas, išsamumas) ir klausimai, jie dera tarpusavyje  |   |   |   |   |
| **5.** | Pagrįstos, tinkamai suformuluotos hipotezės (*pildoma, jeigu hipotezės yra*)  |   |   |   |   |
| **6.**  | Pasirinkta tyrimo metodologija yra tinkama problemai tirti, tikslui bei klausimams atsakyti  |   |   |   |   |
| **6.1.**  | Tyrimo dalyvių, jų atrankos ir imties dydžio pagrįstumas  |   |   |   |   |
| **6.2.**  | Naudojamų instrumentų ir matavimų pagrįstumas bei jų aprašymų tinkamumas  |   |   |   |   |
| **6.3.**  | Pasirinkta tinkama duomenų analizės (statistinės ar kt., priklausomai nuo tyrimo plano ir tikslo) strategija, analizės metodai taikomi korektiškai.  |   |   |   |   |
| **7.**  | Tyrimo rezultatai pristatyti nuosekliai ir aiškiai  |   |   |   |   |
| **8.**  | Empirinė medžiaga interpretuojama ir argumentuojama  |   |   |   |   |
| **9.**  | Išvados suformuluotos taikliai, pagrįstos empiriniais duomenimis  |   |   |   |   |
| **10.**  | Tyrimas atliktas ir darbas parengtas laikantis psichologo ir mokslinių tyrimų etikos reikalavimų.  |   |   |   |   |
| **11.**  | Darbas yra tvarkingas, atliktas laikantis rašto darbų reikalavimų  |   |   |   |   |
| **12.**  | Rašto darbo kalbos kultūra nepriekaištinga  |   |   |   |   |
| **13.**  | Baigiamojo darbo apimtis 70 000 – 80 000 spaudos ženklų (su tarpais, įskaitant literatūros sąrašą, neįskaitant priedų)  |   |   |   |   |
| **14.**  | Literatūros sąrašas išsamus, pagrįstas  |   |   |   |   |

 **Kiti pastebėjimai, klausimai:**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Recenzento vertinimas: Darbas vertinamas TEIGIAMAI/NEIGIAMAI**

**(Recenzento įvertinimas balu pranešamas gynimo komisijos sekretoriui)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

*(Recenzento vardas, pavardė, parašas)*